b'\n_START_ARTICLE_\nCampionatul Mondial de Curling\n_START_SECTION_\nIstoric\n_START_PARAGRAPH_\nCampionatele mondiale de Curling au \xc3\xaenceput \xc3\xaen 1959 sub denumirea de Cupa Scotch. Primele trei edi\xc8\x9bii s-au desf\xc4\x83\xc8\x99urat \xc3\xaentre echipele masculine ale Sco\xc8\x9biei \xc8\x99i Canadei. Statele Unite s-au al\xc4\x83turat Cupei Scotch \xc3\xaen 1961, iar Suedia \xc3\xaen anul urm\xc4\x83tor. Canada a c\xc3\xa2\xc8\x99tigat primele \xc8\x99ase titluri mondiale, patru dintre ele av\xc3\xa2ndu-l pe Ernie Richardson c\xc4\x83pitan al echipei. Statele Unite a fost prima echip\xc4\x83 care a \xc3\xaentrerupt \xc8\x99irul victoriilor canadiene, c\xc3\xa2\xc8\x99tig\xc3\xa2nd primul titlu \xc3\xaen 1965. \xc3\x8en 1967, Norvegia, Elve\xc8\x9bia, Fran\xc8\x9ba \xc8\x99i Germania s-au al\xc4\x83turat Cupei Scotch, iar Sco\xc8\x9bia a c\xc3\xa2\xc8\x99tigat titlul, \xc3\xaen timp ce Canada a terminat competi\xc8\x9bia pentru prima dat\xc4\x83 f\xc4\x83r\xc4\x83 s\xc4\x83 c\xc3\xa2\xc8\x99tige vreo medalie. Turneul a fost redenumit Air Canada Silver Broom imediat dup\xc4\x83 acel an, iar Canada a reu\xc8\x99it cinci victorii consecutive._NEWLINE_\xc3\x8en 1973, num\xc4\x83rul echipelor s-a m\xc4\x83rit la zece prin acceptarea echipelor Italiei \xc8\x99i Danemarcei. Suedia, Elve\xc8\x9bia \xc8\x99i Norvegia au c\xc3\xa2\xc8\x99tigat primele lor titluri \xc3\xaen anii care au urmat, iar Canada a continuat s\xc4\x83 fie prezent\xc4\x83 pe podium. \xc3\x8en 1979, a avut loc prima edi\xc8\x9bie de Campionat Mondial feminin. Campionatele s-au \xc8\x9binut separat de cele masculine \xc3\xaen primii zece ani. \xc3\x8en acest timp Elve\xc8\x9bia, Canada, Danemarca \xc8\x99i Germania au c\xc3\xa2\xc8\x99tigat titluri mondiale._NEWLINE_\xc3\x8encep\xc3\xa2nd cu 1989, campionatele masculin \xc8\x99i feminin s-au \xc8\x9binut \xc3\xaempreun\xc4\x83, iar Norvegia a c\xc3\xa2\xc8\x99tigat primul titlu la feminin. \xc3\x8en 1995, Ford Canada \xc8\x99i World Curling Federation au ajuns la un acord \xc3\xaen urma c\xc4\x83ruia For a devenit sponsor al Campionatelor Mondiale de Curling. Japonia, prima echip\xc4\x83 din Asia care particip\xc4\x83 la mondiale, \xc3\xae\xc8\x99i face debutul \xc3\xaen 1990 la campionatul feminin, iar mai t\xc3\xa2rziu, \xc3\xaen anul 2000, la campionatul masculin. Coreea de Sud \xc8\x99i China s-au al\xc4\x83turat Japoniei \xc3\xaen anii 2000. Sco\xc8\x9bia a c\xc3\xa2\xc8\x99tigat primul titlu feminin \xc3\xaen 2002, iar Statele Unita \xc3\xaen anul urm\xc4\x83tor._NEWLINE_\xc3\x8en 2005, campionatele feminin \xc8\x99i masculin au fost separate \xc8\x99i un acord a fost semnat \xc3\xaentre Federa\xc8\x9bia Mondial\xc4\x83 de Curling \xc8\x99i Federa\xc8\x9bia Canadian\xc4\x83 de Curling \xc3\xaen urma c\xc4\x83ruia unul din cele dou\xc4\x83 campionate urmeaz\xc4\x83 s\xc4\x83 fie sponsorizat de Ford Canada \xc8\x99i se va desf\xc4\x83\xc8\x99ura \xc3\xaen Canada \xc3\xaen fiecare an. Canada a \xc3\xaenceput s\xc4\x83 se afle \xc3\xaen primele dou\xc4\x83 locuri la turneele masculine \xc8\x99i China a c\xc3\xa2\xc8\x99tigat primul titlu la feminin \xc3\xaen 2009._NEWLINE_\xc3\x8en anul 2008, s-a creat un campionat mondial de curling dublu mixt. Elve\xc8\x9bia a c\xc3\xa2\xc8\x99tigat primul titlu, reu\xc8\x99ind apoi s\xc4\x83 c\xc3\xa2\xc8\x99tige patru din primele cinci edi\xc8\x9bii. Rusia \xc8\x99i Ungaria au c\xc3\xa2\xc8\x99tigat primele titluri la campionatele de dublu mixt, iar Noua Zeeland\xc4\x83, Fran\xc8\x9ba, Austria \xc8\x99i Cehia au c\xc3\xa2\xc8\x99tigat primele lor medalii mondiale._NEWLINE_Medaliile de bronz nu au fost acordate p\xc3\xa2n\xc4\x83 \xc3\xaen 1985 la turneul feminin \xc8\x99i 1986 la turneul masculin. \xc3\x8entre 1989 \xc8\x99i 1994, medalia de bronz a fost acordat\xc4\x83 echipelor care au pierdut \xc3\xaen semifinale.'